Σοφιγάδο Κεφαλονιάς (κουνέλι στιφάδο σε γιουβέτσι)
Το σοφιγάδο ή στιφάδο της Κεφαλονιάς είναι ένα κοκκινιστό -συνήθως κουνέλι- με παχιά κόκκινη σάλτσα, με μπόλικα σκόρδα αντί για κρεμμυδάκια. Συχνά το κάνουν γιουβέτσι.
1 κουνέλι, κομμένο σε 8 κομμάτια, 380 ml κόκκινο, ξηρό κρασί, 100 ml ξίδι από κόκκινο κρασί, 70 ml ελαιόλαδο, 14 (κι όμως!) σκελίδες σκόρδο, καθαρισμένες, ολόκληρες, 2 ξυλάκια κανέλας, 1/2 κουτ. γλυκού μπούκοβο καυτερό (ή όσο αντέχουμε), 60 ml ελαιόλαδο, 2 κουτ. σούπας πελτές ντομάτας, 6 μέτριες ώριμες ντομάτες, τριμμένες (με τα ζουμιά τους), 2 κουτ. σούπας ζάχαρη, 400 γρ. κριθαράκι μέτριο, αλάτι
Για το στιφάδο της Κεφαλονιάς, ξεκινάμε φτιάχνοντας τη μαρινάδα για το κουνέλι. Σε μεγάλο μπολ ανακατεύουμε το κρασί, το ξίδι, 5 κουτ. σούπας από το ελαιόλαδο, το σκόρδο, την κανέλα και το μπούκοβο, προσθέτουμε τα κομμάτια του κουνελιού και ανακατεύουμε καλά με τα χέρια μας, για να καλυφθούν με το μείγμα.Σκεπάζουμε το δοχείο, το βάζουμε στο ψυγείο και μαρινάρουμε το κουνέλι για όλο το βράδυ.Την επόμενη μέρα, σε μια φαρδιά κατσαρόλα ζεσταίνουμε τα 60 ml ελαιόλαδο σε μέτρια φωτιά και σοτάρουμε τον πελτέ για 2 λεπτά, ανακατεύοντας.Στραγγίζουμε το κουνέλι από τη μαρινάδα και το βάζουμε στην κατσαρόλα.Σοτάρουμε για 5-6 λεπτά, μέχρι τα κομμάτια να ροδίσουν καλά από όλες τις μεριές.Ρίχνουμε τη μαρινάδα και μαγειρεύουμε για περίπου 10 λεπτά, μέχρι να εξατμιστούν τα περισσότερα υγρά.Ρίχνουμε τις ντομάτες και τη ζάχαρη, χαμηλώνουμε τη φωτιά και σιγομαγειρεύουμε για 30 λεπτά με κλειστήκατσαρόλα.Προσθέτουμε το κριθαράκι και 400 ml ζεστό νερό, αλατίζουμε και συνεχίζουμε το μαγείρεμα σε χαμηλή φωτιά για άλλα 20 λεπτά περίπου.Αν χρειαστεί, προσθέτουμε λίγο ζεστό νερό για να μη στεγνώσει το κριθαράκι, το οποίο πρέπει να είναι μελωμένο και σχετικά ζουμερό και το κουνέλι να έχει μαλακώσει καλά.Αποσύρουμε από τη φωτιά και σερβίρουμε το στιφάδο γιουβέτσι με τριμμένο τυρί.
Κουνέλι,Κρασί,Κριθαράκι,Ντομάτα